Μετά από πολύμηνη μάχη με τον καρκίνο, ο εκδότης Γιωργος Α. Κουρής πέθανε το πρωί της Δευτέρας σε ηλικία 81 ετών.

ADVERTISING

Όπως αναφέρει το kontranews.gr, στο πλευρό του ήταν η οικογένειά του, η σύζυγός του, ο γιος του και τα εγγόνια του.

Ο Γιώργος Κουρής γεννήθηκε το 1937 στο Αργοστολι της Κεφαλονιάς και ξεκίνησε να δημοσιογραφεί στην τοπική εφημερίδα φωνή της Κεφαλονιάς που ο ίδιος εξέδωσε μαζί με τον αδελφό του, Μάκη.

Ακολούθησε η δημιουργία του Kouris Media Group και οι εκδόσεις των καθημερινών εφημερίδων "νέα εφημερίδα", "αυριανή", "ο φίλαθλος", "Star", "δημοκρατικός λόγος", "η νίκη" και "Kontra news", ενώ ίδρυσε και τους ραδιοφωνικούς σταθμούς "Ραδιο Αθήνα", "Ράδιο Θεσσαλονίκη" και "Sprint fm".

Επίσης, είχε ιδρύσει τον τηλεοπτικό σταθμό "Κανάλι 29" και μετά τη μετατροπή του στο σημερινό "Star Channel" το 1993, συνέχισε με την ίδρυση του "Καναλιού 5" που μετεξελίχθηκε σε Alter Channel, του Extra Channel αμεσως μετά, ενώ το 2012 δημιούργησε το Kontra Channel και την ιστοσελίδα Kontranews.gr.

Η οικογένεια του θα τον αποχαιρετήσει στην Κεφαλονιά σε πολύ στενό οικογενειακό κύκλο.

Τζανακόπουλος: "Ο Γιώργος Κουρής υπήρξε πιστός στη δημοσιογραφία μέχρι την τελευταία μέρα της ζωής του"

«Ο Γιώργος Κουρής υπήρξε πιστός στη δημοσιογραφία μέχρι την τελευταία μέρα της ζωής του», σημειώνεται σε ανακοίνωση του κυβερνητικού εκπροσώπου. Και προσθέτει: «Καθ' όλη τη διάρκεια της μακράς πορείας του στο χώρο της ενημέρωσης άφησε το δικό του ιδιαίτερο αποτύπωμα τόσο ως δημοσιογράφος, όσο και ως ιδιοκτήτης Μέσων.

Θερμά συλλυπητήρια στην οικογένεια και τους οικείους του», καταλήγει.